CELEX: 52018PC0652
Language: sl
Date: 2018-09-20
Title: Predlog IZVEDBENI SKLEP SVETA o dovoljenju Združenemu kraljestvu, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 20.9.2018
            COM(2018) 652 final
            2018/0334(NLE)
            Predlog
            IZVEDBENI SKLEP SVETA
            o dovoljenju Združenemu kraljestvu, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb te direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
               
                  V dopisu, ki ga je Komisija evidentirala 27. aprila 2018, je Združeno kraljestvo zaprosilo za dovoljenje za nadaljnjo uporabo odstopanja od členov 16 in 168 Direktive o DDV. V skladu s členom 395(2) Direktive o DDV je Komisija z dopisom z dne 11. junija 2018 obvestila druge države članice o prošnji Združenega kraljestva. Z dopisom z dne 12. junija 2018 je Komisija uradno obvestila Združeno kraljestvo, da ima na voljo vse informacije, potrebne za oceno prošnje.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člen 168 direktive o DDV določa, da ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. V členu 16 iste Direktive se zahteva, da se za dobavo blaga, opravljeno za plačilo, šteje uporaba blaga, s strani davčnega zavezanca, ki je del njegovih poslovnih sredstev in jo nameni za njegovo zasebno rabo ali za zasebno rabo njegovih zaposlenih, če je za to blago ali sestavine tega blaga bila dana pravica do celotnega ali delnega odbitka DDV. Ta sistem omogoča izterjavo prvotno odbitega DDV v zvezi z zasebno rabo.
            
            
               V primeru službenih avtomobilov, ki se delno uporabljajo v zasebne (neslužbene) namene, je pogosto težko izračunati in obdavčiti izdatke, povezane z zasebno rabo, po zgoraj navedenih pravilih.
            
            
               V zvezi s tem Združeno kraljestvo uporablja posebno shemo pavšalne obdavčitve zasebne rabe, odobreno z Odločbo Sveta 86/356/EGS z dne 21. julija 1986 o dovoljenju Združenemu kraljestvu, da uporablja pavšalne sheme za neodbitni davek na dodano vrednost, ki se zaračunava za porabo goriva v službenih avtomobilih
                  1
               , ki je temeljila na delovni prostornini motorja in vrsti goriva avtomobila.
            
            
               To prvotno odstopanje je bilo ukinjeno in nadomestila ga je Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih
                  2
               , ki uvaja pavšalno obdavčitev zasebne rabe na podlagi emisijske stopnje CO2 avtomobila. Ta odločba Sveta je bila nato nadomeščena z Izvedbenim sklepom Sveta (EU) 2015/2109 z dne 17. novembra 2015
                  3
               , ki bo prenehal veljati 31. decembra 2018. 
            
            
               Ureditev temelji na dejstvu, da obstaja neposredno razmerje med emisijami in količino porabljenega goriva, saj so višje emisije in višja poraba goriva neposredno povezane. Na podlagi teh emisijskih stopenj se izračuna poraba goriva na kilometer, ki se nato združi s povprečno kilometrino, prevoženo za zasebne namene, določeno na podlagi neposrednih davčnih podatkov in maloprodajne cene avtomobilskega goriva. Rezultat tega je dajatev za zasebno rabo, ki ustreza znesku DDV na zasebno rabo vozila. Sistem za davčne zavezance ni obvezen, saj se lahko odločijo, da ne zahtevajo povračila DDV na gorivo. 
            
            
               Kot se zahteva v členu 4 Sklepa (EU) 2015/2109, je Združeno kraljestvo Komisiji predložilo poročilo o delovanju ukrepa odstopanja. Združeno kraljestvo meni, da je ta sistem dokazano pravilen in omogoča precejšnjo poenostavitev tako za podjetja kot za davčno upravo. Združeno kraljestvo prav tako trdi, da davčnim zavezancem zagotavlja pravno varnost, in sicer z uvedbo poenostavljene metode, ki jo lahko uporabijo za obračun DDV na zasebno rabo goriva. 
            
            
               Zato je Združeno kraljestvo zaprosilo za dovoljenje za nadaljnjo uporabo odstopanja do 31. decembra 2020.
            
            
               •Skladnost z veljavnimi predpisi s področja zadevne politike
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka DDV v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     4
                  , je tako odstopanje primerno, dokler ta pravila ne bodo usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
         
         
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitev postopka pobiranja DDV. Ne presega tega, kar je potrebno za poenostavitev pobiranja DDV v specifičnem sektorju.
               
               
                  Sistem za davčne zavezance ostane neobvezen.
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevku Združenega kraljestva in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Namen predloga sklepa je poenostavitev pobiranja DDV v zvezi z izdatki za gorivo za službene avtomobile, ki se delno uporabljajo za neslužbene namene, in ima torej potencialen pozitiven učinek.
               
               
                  Za davčne zavezance, ki bi se odločili uporabiti ta sistem, zmanjšuje upravno breme in stroške skladnosti, saj jim ni treba natančno evidentirati prevoženih kilometrov za vsako službeno vozilo za potrebe DDV. Takšne zahteve po vodenju evidenc terjajo veliko časa in pogosto nalagajo precejšnja upravna bremena za razmeroma majhen znesek davkov. Metoda poenostavitve zmanjšuje breme za davčne organe, ki bi sicer morali revidirati številne posamezne situacije.
               
            
            
               Vendar bo učinek omejen zaradi ozkega področja in časovno omejene uporabe odstopanja. 
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo. tj. samodejni rok prenehanja veljavnosti, ki je določen na 31. december 2020.
               
            
         
         
            
               2018/0334 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Združenemu kraljestvu, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  5
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)S Sklepom Sveta 2006/659/ES
                  6
                se je Združenemu kraljestvu dovolilo, da uporablja posebne ukrepe za poenostavitev določitve deleža davka na dodano vrednost (DDV) v zvezi z izdatki za gorivo službenih avtomobilov, ki se ne uporabljajo izključno v službene namene, na pavšalni osnovi. Sistem, ki ni obvezen za davčne zavezance, temelji na stopnji emisij ogljikovega dioksida (CO2) iz avtomobila, ker obstaja sorazmerna soodvisnost med emisijami in porabo goriva ter zato tudi z izdatki za gorivo.
            
            
               (2)Odločba Sveta 2006/659/ES je bila nadomeščena z Izvedbenim sklepom Sveta (EU) 2015/2109
                  7
               , ki bo prenehal veljati 31. decembra 2018. 
            
            
               (3)V dopisu, ki ga je Komisija evidentirala 27. aprila 2018, je Združeno kraljestvo zaprosilo za dovoljenje za nadaljnjo uporabo ukrepa do 31. decembra 2020.
            
            
               (4)Komisija je  zahtevo Združenega kraljestva posredovala državam članicam z dopisom z dne 11. junija 2018. Komisija je z dopisom z dne 12. junija 2018 uradno obvestila Združeno kraljestvo, da ima na voljo vse informacije, potrebne za presojo zahtevka.
            
            
               (5)Kot se zahteva v členu 4 Izvedbenega sklepa (EU) 2015/2109, je Združeno kraljestvo predložilo poročilo o delovanju posebnega ukrepa. Združeno kraljestvo meni, da je takšna ureditev omogočila poenostavitev postopkov pobiranja DDV za odhodke za gorivo službenih avtomobilov tako za davčne zavezance kot za davčno upravo. 
            
            
               (6)Zato je primerno, da se Združenemu kraljestvu dovoli uporaba ukrepa do 31. decembra 2020. Vseeno je treba omeniti, da je Združeno kraljestvo 29. marca 2017 sporočilo svoj namen izstopiti iz Unije v s skladu s členom 50 Pogodbe o Evropski uniji, kar pomeni, da bo od 00:00 ure 30. marca 2019 (v nadaljnjem besedilu: datum izstopa) vsa primarna in sekundarna zakonodaja Unije prenehala veljati za Združeno kraljestvo, razen če se z ratificiranim sporazumom o izstopu med Evropsko unijo in Združenim kraljestvom ne določi drug datum. V takem primeru bo ta sklep prav tako prenehal veljati.
            
            
               (7)Odstopanje nima negativnega učinka na lastna sredstva Unije iz DDV –
            
            
               SPREJELA NASLEDNJI SKLEP: 
            
            
               Člen 1
            
            
               Z odstopanjem od člena 16 in člena 168 Direktive 2006/112/ES se Združenemu kraljestvu dovoli, da od 1. januarja 2019 do 31. decembra 2020 določi delež davka na dodano vrednost v zvezi z izdatki za gorivo v službenih avtomobilih, ki se uporabljajo v zasebne namene, na pavšalni osnovi.
            
            
               Člen 2
            
         
         
            
               Delež davka iz člena 1 se izrazi v fiksnih zneskih, ki se oblikujejo na podlagi stopnje emisij CO2 vrste vozila, ki odražajo porabo goriva. Združeno kraljestvo letno prilagodi te fiksne zneske, in sicer na način, ki odraža spremembe povprečnih stroškov goriva.
            
            
               Člen 3
            
            
               Sistem, oblikovan na podlagi tega sklepa, je za davčne zavezance neobvezen.
            
            
               Člen 4
            
            
               Ta sklep je naslovljen na Združeno kraljestvo Velika Britanija in Severna Irska.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 212, 2.8.1986, str. 35.
               
               
                  
                     (2)
                  
                        UL L 272, 3.10.2006, str. 15.
               
               
                  
                     (3)
                  
                        UL L 305, 21.11.2015, str. 49–50. 
               
               
                  
                     (4)
                  
                        COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014
                  
                   (UL C 153, 21. 05. 2014, str. 3) 
               
               
                  
                     (5)
                  
                        
                  UL L 347, 11.12.2006, str. 1
                  .
               
               
                  
                     (6)
                  
                        Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih (UL L 272, 3.10.2006, str. 15).
               
               
                  
                     (7)
                  
                        Izvedbeni sklep Sveta (EU) 2015/2109 z dne 17. novembra 2015 o dovoljenju Združenemu kraljestvu, da uporablja posebni ukrep o odstopanju od členov 26(1)(a), 168 in 168a Direktive 2006/112/ES o skupnem sistemu davka na dodano vrednost (UL L 305, 21.11.2015, str. 49).